Šiaulių miesto garbės pilietis

Šiaulių miesto garbės pilietis – garbės vardas, suteikiamas Šiaulių miestui nusipelnusiems, nebūtinai Šiauliuose gimusiems žmonėms.

Garbės pilietis 
Garbės piliečio vardas suteikiamas už nuopelnus Šiaulių miestui. Kandidatus Garbės piliečio vardui suteikti turi teisę siūlyti mieste veikiančios visuomeninės organizacijos, susivienijimai arba kitos kolegialios grupės. 

Šiaulių miesto garbės piliečio vardą suteikia Šiaulių miesto savivaldybės taryba savo sprendimu, paprastai prieš rugsėjo 22 d., kai švenčiama Šiaulių diena, primenanti, kad tą dieną įvyko Saulės mūšis, kurio aprašyme paminėta Saulės žemė. Paprastai iš teikėjų pasiūlytų kandidatūrų speciali komisija, kurios pusę narių sudaro jau esantys Garbės piliečiai, atrenkamos ne daugiau kaip trys kandidatūros, dėl kurių balsuojama priimant sprendimą.

Garbės piliečio vardas viešai ir iškilmingai suteikiamas šventiniame, arba specialiame (kol kas toks posėdis vyko tik 2003 m. rugsėjo 18 d.) Šiaulių miesto savivaldybės tarybos posėdyje. Garbės piliečiui įteikiamas Garbės piliečio ženklas ir Garbės piliečio liudijimas. Apie Šiaulių miesto Garbės piliečio vardo suteikimą įrašoma miesto Garbės piliečio knygoje. Joje pateikiama informacija apie garbės piliečio gyvenimą ir veiklą.

Ypatingų privilegijų Garbės piliečio vardas jį gavusiam asmeniui nesuteikia, kai kurios lengvatos gali būti suteikiamos tik atskiru miesto Tarybos sprendimu. Tačiau jau nusistovėjo tradicija, kad miesto Garbės pilietis yra kviečiamas į visus miesto renginius, gali be miesto Tarybos atskiro sprendimo pasisakyti miesto Tarybos posėdžiuose, o į jo nuomonę paprastai atsižvelgiama priimant tarybos sprendimus.

Garbės piliečiai 
 Nuo 2000 m. kovo 9 d.: Gražbylė Venclauskaitė, Kleopas Jakaitis (1924–2007), Saulius Sondeckis
 Nuo 2000 m. rugsėjo 14 d.: Vilius Antanas Kazanavičius, Vytenis Rimkus, Alfonsas Stakėnas
 Nuo 2001 m. rugsėjo 12 d.: Petras Ilgūnas, Jonas Krivickas (1929–2007)
 Nuo 2002 m. rugsėjo 19 d.: Juozas Dzidolikas (1941–2011), Kazimieras Šavinis
 Nuo 2003 m. rugsėjo 11 d.: Antanas Krištopaitis (1921–2011), Povilas Morkūnas, Kazimieras Romualdas Župerka
 Nuo 2003 m. rugsėjo 18 d.: Antanas Sireika
 Nuo 2004 m. rugsėjo 9 d.: Torkil Rone, Bronius Gadeikis (1926–2005), Zenonas Eimutis Sabalys
 Nuo 2005 m. rugsėjo 8 d.: Albertas Griganavičius (1934–2015) Jonas Lamauskas, Vladas Ravka (1924–2006)
 Nuo 2006 m. rugsėjo 7 d.: Alfonsas Armalas, Pranas Piaulokas (1945–2008), Kazys Knizikevičius (1915–2009)
 Nuo 2007 m. rugsėjo 6 d.: Eugenijus Bartulis, Bronius Prėskienis, Algimantas Vitolis Trušys
 Nuo 2008 m. rugsėjo 11 d.: Stasys Gliaudys, Arvydas Salda, Neli Sudavičius
 Nuo 2009 m. rugsėjo 10 d.: Aldona Masėnienė
 Nuo 2010 m. rugsėjo 9 d.: Jūra Nijolė Viktorija Daulenskienė
 Nuo 2011 m. rugpjūčio 31 d.: Viktorija Čmilytė
 Nuo 2012 m. rugsėjo 13 d.: Edmundas Armoška, Aloyzas Gudavičius, Nijolė Prascevičienė
 Nuo 2013 m. rugsėjo 19 d.: Marytė Markevičienė
 Nuo 2014 m. rugsėjo 12 d.: Remigijus Adomaitis
 Nuo 2015 m. rugpjūčio 27 d.: Virgilijus Noreika
 Nuo 2016 m. rugpjūčio 25 d.: Valdas Adamkus
 Nuo 2017 m. rugsėjo 7 d.: Violeta Laugalienė, Romualdas Laugalis
 Nuo 2018 m. rugsėjo 6 d.: Stanislovas Grušas
 Nuo 2019 m. rugsėjo 5 d.: Regina Vaišnorienė
 Nuo 2020 m. rugsėjo 3 d.: Algirdas Butkus
 Nuo 2021 m. rugsėjo 2 d.: Mindaugas Bilius
 Nuo 2022 m. rugsėjo 1 d.: Vilius Puronas

Šaltiniai 

Garbės vardai